KÄRÄJÄOIKEUSVERKOSTON KEHITTÄMINEN / LAUSUNTO OIKEUSMINISTERIÖN TYÖRYHMÄN MIETINTÖÖN

832/07/071/2007

Kunnanhallitus  § 18
	
	Oikeusministeriö pyytää lausuntoa oikeusministeriön työryhmän mietinnöstä Käräjäoikeusverkoston kehittäminen ( 2007:12). Lausunto pyydetään toimittamaan viimeistään 31.1.2008 mennessä. 

	Käräjäoikeusverkoston kehittäminen on osa käräjäoikeuksien rakenneuudistusta. Oikeusministeriö on asettanut käräjäoikeusverkoston kehittämistyöryhmän jonka toimeksiantona oli tehdä ehdotus uudeksi käräjäoikeusverkostoksi siten, että kussakin maakunnassa olisi 1 – 3 käräjäoikeutta, jolloin koko maassa olisi 25-30 käräjäoikeutta nykyisten 54 käräjäoikeuden sijasta. Käräjäoikeuksien tuomiopiirin asukasmäärän tulisi olla vähintään 100 000 asukasta. Käräjäoikeusverkon kehittämiseen liittyy läheisesti kiinteistöjen kirjaamisasioiden siirtäminen käräjäoikeuksilta Maanmittauslaitokselle. Kirjaamisasioiden siirron ajan kohdasta päätetään kevään 2008 aikana.

	Työryhmä ehdottaa, että Suomessa olisi tulevaisuudessa 25 käräjäoikeutta. Tavoitteina oli, että joka käräjäoikeudessa olisi yli 100.000 asukasta ja vähintään 10 tuomaria. Kussakin maakunnassa olisi pääosin yksi käräjäoikeus, poikkeuksina Lapin maakunta ja Uusimaa.
 
	Ehdotuksen mukaan käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa. Useimpiin käräjäoikeuksiin tarvitaan ehdotuksen johdosta lisää toimitilaa, mistä syystä ehdotuksen toteutuminen kestäisi käytännössä useita vuosia. Käräjäoikeuksien uudet tuomiopiirit tulisi työryhmän käsityksen mukaan toteuttaa samaan aikaan, kun kiinteistö- ja kirjaamisasiat siirretään käräjäoikeuksilta Maanmittauslaitoksille.

	Ehdotetussa käräjäoikeusverkostossa Tuusulan käräjäoikeuden tuomiopiirin muodostaisivat Järvenpää, Kerava, Tuusula, Mäntsälä, Pornainen, Nurmijärvi ja Hyvinkää. Käräjäoikeuden tuomiopiirissä asuisi noin 211.000 asukasta. 

	Tuusulan käräjäoikeuden tuomiopiiristä ehdotetaan lakkautettavaksi Hyvinkään pääkanslia. Pääkanslia olisi ainoastaan Järvenpäässä. Ehdotuksessa todetaan, että muutos edellyttää lisätilan rakentamista, joten muutoksen loppuunsaattaminen kestää useita vuosia. Hyvinkäällä toimii sivukanslia, kunnes päätoimipaikan tilat Järvenpäässä ovat valmiit.

Kj:n päätösesitys: 	Kunnanhallitus toteaa lausuntonaan, ettei sillä ole huomautettavaa työryhmän mietinnöstä.

Päätös:	Kunnanhallitus päätti hyväksyä esityksen. 

	(Liite 1. Työryhmän mietinnön tiivistelmä)